**IZVRŠENJE U REPUBLICI SRBIJI**

**Zakon o izvršenju i obezbeđenju Republike Srbije** je u primeni od 17.09.2011. godine, a odredbe o izvršiteljima od 17.05.2012. godine.

Razlog donošenja ovog zakona je intencija efikasnijeg postupka izvršenja odluka suda kao i rasterećenje sudova od poslova izvršenja, u svemu prema preporukama saveta Evrope i evropske komisije za efikasnost pravosuđa. (CEPEJ)

Republika Srbija prenela je javna ovlašćenja na izvršitelje, lica koja pored pravnog fakulteta i ispita za izvršitelje imaju i određeni radni staž na poslovima izvršenja, ispunjavaju i niz drugih uslova, a organizaciono mogu da budu u formi preduzetnika ili ortačkih društva. Odgovornost za rad je lična, odnosno izvršitelj odgovara za obaveze iz poslovanja kompletnom svojom imovinom. Izvršitelj može da ima i zamenika koje imenuje Ministarstvo na zahtev izvršitelja i po pribavljenom mišljenju Komore izvršitelja.

Svi izvršitelji i zamenici čine zajedno skupštinu komore izvršitelja. Organi Komore izvršitelja su: Izvršni odbor, Nadzorni odbor i Predsednik komore koju istu zastupa i predstavlja.

Zakonodavac se opredelio za dvojni sistem izvršenja u Republici Srbiji u smislu da su izvršitelji isključivo nadležni za donošenje odluka i sprovođenje izvršenja radi naplate potraživanja od strane komunalnih i drugih javnih preduzeća dok sa druge strane mogu da sprovode izvršenja odluka suda, ukoliko ih izvršni poverilac predloži u predlogu za izvršenje koji dostavlja sudu. To praktično znači da sud donosi odluku kojom dozvoljava izvršenje a sprovođenje izvršenja sprovodi predloženi izvršitelj.

Trenutno u Srbiji radi 130 izvršitelja od kojih su u najvećem broju imenovani za područje glavnog grada Beograda i područje većih gradova u Srbiji. (Novi Sad, Niš, Kragujevac). Zakonodavac je odredio da se jedan izvršitelj imenuju na 25 000 stanovnika, te je prema tome odredio broj izvršitelja prema sudovima koji pokrivaju nadležnost određenog grada odnosno nadležnost više opština. Evidentno je postojanje područja u kojima i posle više od godinu i po dana primene zakona, nema interesovanja za ovu profesiju. Po broju stanovnika oko 334 izvršitelja treba da posluje na područje Srbije, a izvršitelji se imenuju za područja rada sudova za koje se raspiše konkurs od strane Ministarstva pravde i državne uprave.

Prema prvim izveštajima koji su dostavljeni Komori izvršitelja evidentni su rezultati rada u smislu broja rešenih predmeta u korist poverilaca kao i rastući broj predmeta u kojima se naplata sprovodi plaćanjem na rate. Efikasnost u radu izvršitelja u poređenju sa efikasnošću u rada suda je evidentna i ako se poredi broj dana za pribavljanje podataka od uticaja na sprovođenje izvršnog postupka. ( određene informacije o dužniku, tačna adresa prebivališta, podaci o zaposlenju ili drugim primanjima i sl.). Prosečna stopa naplate je oko 30 % što je u odnosu na procenat do 5 % u radu sudova podatak za poštovanje.

Motivacija za rad izvršitelja je umnogome veća u odnosu na rad suda, prvenstveno jer izvršitelj ima ličnu i profesionalnu satisfakciju od nagrade za uspešno sprovođenje izvršenja kojim podatkom obezbeđuje za sebe buduće poslove a sa druge strane sopstveni novčani interes ne dozvoljava da bude pod uticajem pritiska pravnih lekova kao i uticaja izvršnog dužnika.

Postojeća zakonska regulativa u izvesnoj meri ne doprinosi daljem razvoju angažovanja izvršitelja usled ekonomskog efekta –dupla plaćanja od strane poverioca i to: sudska taksa na odluku suda kojom se dozvoljava izvršenje a potom i predujam troškova izvršitelju radi sprovođenja izvršenja. U narednom periodu Komora izvršitelja će predložiti nadležnim ministarstvu izmenu Zakona o sudskim taksama kako bi se sudska taksa za dozvolu izvršenja od strane suda odmeravala nezavisno od vrednosti predmeta spora, u nekom fiksnom iznosu, čime bi se i poverioci dodatno stimulisali da naplatu svojih potraživanja zahtevaju preko izvršitelja.

Sa druge strane, sud koji donosi odluku kojom dozvoljava izvršenje ni u jednoj meri nije sankcionisan za njenu ispravnost jer u slučaju da ista po prigovoru bude stavljena van snage, ima za posledicu samo novi parnični postupak u kojem će se utvrditi ispravnost dužnikovih tvrdnji. Izvršitelj opet, nema mogućnost da preispituje sudski odluku niti da čeka sa sprovođenjem izvršenja i ako očekuje odluku veća kojom se usvaja prigovor dužnika, već je isti dužan sa razloga, efikasnosti postupka i zakonske odredbe da prigovor ne odlaže sprovođenje izvršenja, da isto sprovodi . Iz iznetih razloga, komora će ministarstvu dostaviti par predloga na razmatranje u smislu izmene zakonske regulative u delu proširenja nadležnosti izvršitelja - izvršitelj dozvoljava izvršenje na osnovu pravosnažnih i izvršnih sudskih odluka ili država solidarno odgovara sa izvršiteljem za sprovođenje izvršenja ili bar da se do određene u faze u postupku ne žuri sa sprovođenjem izvršenja, kako bi se zaštitila osnovana prava trećih lica ili samog dužnika. (npr. može zabeležba izvršenja na nepokretnosti ali ne i sama prodaja do pravosnažnosti rešenja o izvršenju).

Jedan od uočenih problema je i zakonsko rešenje da izvršitelj na zahtev za otklanjanje nepravilnosti u radu nema pravo ulaganja pravnog leka, odnosno po ovom zahtevu sudija pojedinac donosi odluku. Ukoliko se od strane suda utvrdi nepravilnost u radu izvršitelja takva odluka otvara mogućnost da podnosilac zahteva podnese tužbu za naknadu štete protiv izvršitelja. Ovakvo zakonsko rešenje nije pravilno jer izvršitelj nema mogućnost prigovora na odluku suda o kom bi odlučivalo veće istog suda ili viša sudska instanca, čime se u velikoj meri izvršitelj izlaže pojedinačnom i jedinom mišljenju sudije pojedinca i uticaju dužničkog lobija ili lobija trećih lica koji pretenduju da osporavaju prava poverioca.

U narednom periodu očekuje se izmena postojećeg Zakona o izvršenju i obezbeđenju u smislu preciziranja pojedinih instituta koji nisu u dovoljnoj meri razrađeni ( npr. naplata preko štednom uloga dužnika kod banke, dvostepenost u odlučivanju povodom zahteva za otklanjanja nepravilnosti u radu izvršitelja i dr.) kao i predloga preciziranja pojedinih članova koji nisu dovoljno precizni. Postojeći broj izvršitelja je dovoljan i da se razmotri proširenje isključive nadležnosti izvršitelja za koji predlog nam je potreban savet kao i podrška međunarodne unije izvršitelja. Ukoliko bi se i na dalje rad izvršitelja zadržao samo na predmetima naplate potraživanja komunalnih kuća stvorio bi se lažan utisak da je ceo institut izvršenja zasnovan na naplati potraživanja države od građana što u svakom slučaju nije bila ideja ni zakonodavca ni preporuka evropske unije.

Rad izvršitelja prati i Pravilnik o tarifi o nagradama i naknadama troškova za rad izvršitelja koji predviđa obavezu predujmljivanja troškova za rad izvršitelja od strane izvršnog poverioca. Pravilnik je u dovoljnoj meri stimulativan za rad izvršitelja kod novčanih potraživanja dok se u narednom periodu očekuju izmene u delu preciziranja i određivanja adekvatne naknade za rad u predmetima kod kojih se obaveza izvršnog dužnika ne može izraziti u novčanoj vrednosti. (iseljenje i sl.)

Saradnja sa nadležnima u Ministarstvu pravde i državne uprave se profesionalno odvija i Komora izvršitelja svoje predloge preko ovlašćenih predstavnika u radnim grupama redovno prosleđuje na razmatranje ministarstvu.

U narednom periodu pored očekivanja povećanja broja izvršitelja polaganjem ispita i imenovanjem od strane ministarstva, očekuje se i izmena zakonske regulative u delu proširenja nadležnosti izvršitelja. Komora izvršitelja je mišljenja da postojeći broj izvršitelja ima potencijala da svoj rad proširi na način da su izvršitelji osposobljeni da rade izvršenja svih pravosnažnih i izvršnih sudskih odluka, čime bi se u najvećoj meri rasteretili sudovi i sprovođenje izvršenja prenelo na za to posebno osposobljena lica.

Međunarodna unija izvršitelja (UIHJ) će biti blagovremeno obaveštena o svim promenama kao i dešavanjima u Srbiji koja se odnose na sistem izvršenja. Očekujemo da će nam UIHJ svojim višegodišnjim iskustvom pomoći u prevazilaženju „dečjih bolesti“ koje su normalne za Komoru odnosno izvršenje koje se tek rodilo.

Svaka pisana sugestija i savet upućena Komori izvršitelja ili Ministarstvu pravde i državne uprave biće dobrodošla.

Zadovoljni što smo postali deo jednog velikog i poštovanja dostojnog tima izvršitelja,

Komora Srbije